ลุ้น SET เช้าบวก! หลัง “FETCO” ลั่นดัชนีความเชื่อมัน “นักลงทุน” อีก 3 เดือนออลไทม์ไฮ
แนวโน้ม SET เช้าเปิดบวก! รับปัจจัยบวกสภาธุรกิจตลาดทุนไทย แถลงผลสำรวจดัชนีความเชื่อมั่นนักลงทุนเดือนตุลาคม 64 โดยในอีก 3 เดือนข้างหน้าจะปรับเพิ่มขึ้น อยู่ที่ระดับ 168.69 สูงสุดตั้งแต่เริ่มทำการจัดทำดัชนี
5 พ.ย. 2564

นายอภิชาติ ผู้บรรเจิดกุล ผู้อำนวยการอาวุโส สายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยเช้านี้คาดว่าจะรีบาวด์ขึ้นได้ จาก Sentiment ตลาดหุ้นทั่วโลกที่ยังดีอยู่ ส่วนใหญ่ขึ้นทำระดับสูงสุดเป็นประวัติการณ์ จากผลประกอบการของบริษัทจดทะเบียนในสหรัฐฯ และยุโรปที่ออกมาดี และสหรัฐฯมีตัวเลขผู้ยื่นขอสวัสดิการว่างงานครั้งแรกลดลง 14,000 ราย สู่ระดับ 269,000 รายในสัปดาห์ที่แล้ว ซึ่งเป็นระดับต่ำที่สุดนับตั้งแต่เดือนมี.ค.2563 และต่ำกว่าที่นักวิเคราะห์คาดการณ์ที่ระดับ 275,000 ราย
นอกจากนี้ยังได้ปัจจัยบวกจากนโยบายการเงินของธนาคารกลางสหรัฐฯ (เฟด) ที่ไม่เร่งปรับขึ้นอัตราดอกเบี้ย ทำให้นักลงทุนกลับมาซื้อหุ้นคืนเมื่อวานนี้ ด้านตลาดหุ้นในภูมิภาคเอเชียเช้านี้เคลื่อนไหวทั้งในแดนบวก-ลบ
ส่วนปัจจัยในประเทศก็ได้แรงหนุนจากสภาธุรกิจตลาดทุนไทย (FETCO) แถลงผลสำรวจดัชนีความเชื่อมั่นนักลงทุน (FETCO Investor Confidence Index:ICI) เดือนตุลาคม 2564 พบว่าดัชนีความเชื่อมั่น นักลงทุน ในอีก 3 เดือนข้างหน้า อยู่ที่ระดับ 168.69 สูงสุดตั้งแต่เริ่มทำการจัดทำดัชนี โดยปรับตัวเพิ่มขึ้น 18.2% จากเดือนก่อนหน้ามาอยู่ในเกณฑ์ “ร้อนแรงอย่างมาก”
อย่างไรดีให้ติดตามตัวเลขเงินเฟ้อของไทยในวันนี้ และติดตามตัวเลขการจ้างงานนอกภาคเกษตรของสหรัฐฯที่ออกมาวันนี้ด้วยเช่นกัน พร้อมให้แนวรับ 1,620 – 1,608 จุด ส่วนแนวต้าน 1,632 ถัดไป 1,635 – 1,640 จุด
 
 